কৃষকবন্ধু প্রকল্প নিয়ে বড় ঘোষণা সরকারের

কলকাতা: কৃষকবন্ধু প্রকল্পের অন্তর্ভুক্ত চাষিদের কাছ থেকে ন্যুনতম ৩০ কুইন্টাল ধান কেনা বাধ্যতামূলক করছে রাজ্য সরকার। খাদ্য দপ্তর কৃষকের জমির পরিমাণ অনুয়ায়ী এই নিয়ম কার্যকর করার জন্য জেলার আধিকারিকদের নির্দেশ দিয়েছে। এক্ষেত্রে একজন চাষি সরকারের কাছে সর্বোচ্চ ৯০ কুইন্টাল ধান বিক্রি করতে পারেন। কিন্তু দালাল ও ফোড়েদের আটকাতে অতিরিক্ত সতর্ক হতে গিয়ে ধানক্রয় কেন্দ্রের দায়িত্বপ্রাপ্ত আধিকারিকরা অনেক চাষির জমির পরিমান দেখে চাষিদের কাছ থেকে কম পরিমাণে ধান কিনছিলেন বলে অভিযোগ উঠছিল ।

সম্প্রতি রাজ্যের খাদ্যদফতর ধান কেনা সহ নানান বিষয়ে পর্যালোচনা বৈঠক করে নতুন সিদ্ধান্তের কথা জানিয়েছে। বৈঠকের লিখিত কার্যবিবরনিতে স্পষ্ট করে বলা আছে, ধান কেনার পরিমাণ স্থানীয় পর্যায়ে ঠিক করা যাবে না।

আরও পড়ুন:

সরকারের কৃষকবন্ধু প্রকল্পে জমির মালিক চাষি ছাড়াও নথিভুক্ত কিংবা অনথিভুক্ত ভাগচাষিরা আছেন। ক্ষুদ্র ও প্রান্তিক চাষিদের কাছ থেকে বেশি পরিমাণে ধান কিনে তাদের আরো বেশি আয়ের ব্যবস্থা করাই সরকারের মুল লক্ষ্য। অল্প পরিমাণ জমিতে চাষ করেন এধরনের চাষিও যাতে কমপক্ষে ৩০ কুইন্টাল ধান সরকারের কাছে বেচতে পারেন, তার উদ্যোগ নেওয়া হয়েছে।

উল্লেখ্য, কৃষকবন্ধু প্রকল্পের জমির মালিক চাষিদের জমির পরিমাণ সরকারের কাছে নথিভুক্ত থাকলেও ভাগচাষিদের ক্ষেত্রে তা নাও থাকতে পারে। রাজ্য খাদ্যদফতরের নতুন এই নির্দেশে ভাগচাষিরাও বিশেষভাবে উপকৃত হবেন বলে জানিয়েছেন খাদ্য দপ্তরের আধিকারিকরা।